和元之述夢見寄
作者：梅堯臣
朝代：宋

paragraphs: 高秋枕席凉，晝寢還清曠。
不嘲君腹便，獨夢予爾訪。
豈忘相規言，仍記羣小謗。
始知端正心，寐語尚不誑。
惝怳何讒人，告子亦孟浪。
吾聞有尸蟲，伺惡多相尚。
耽睡受其惑，子心恐成恙。
勉子守庾曹，勿使茲物王。
魂交昧聰明，寤後成清唱。
誦玩自省循，徒爾增怊悵。
不能檢細微，遂使言屢貺。
雖然甚頑鄙，內顧無過當。
仲尼稱天厭，季路猶行行。
何當謝勤誠，爲子傾嘉釀。